Smernica Rady
z 28. júna 1977
o aproximácii právnych predpisov členských štátov o opatreniach, ktoré sa majú prijať proti emisiám znečisťujúcich látok z dieselových motorov používaných v kolesových poľnohospodárskych alebo lesných traktoroch
(77/537/EEC)
RADA EURÓPSKYCH SPOLOČENSTIEV,
so zreteľom na zmluvu o založení Európskeho hospodárske spoločenstva, najmä na jej článok 100,
so zreteľom na návrh Komisie,
so zreteľom na stanovisko Zhromaždenia [1],
so zreteľom na stanovisko Hospodárskeho a sociálneho výboru [2],
keďže technické požiadavky, ktoré musia traktory spĺňať podľa vnútroštátnych právnych predpisov, sa okrem iného vzťahujú na emisie znečisťujúcich látok z dieselových motorov používaných v traktoroch;
keďže sa tieto požiadavky v jednotlivých členských štátov odlišujú; keďže je preto nevyhnutné, aby všetky členské štáty prijali rovnaké požiadavky buď ako doplnok svojich existujúcich pravidiel, alebo namiesto nich, najmä s cieľom umožniť postup typového schválenia EHS, ktorý bol predmetom smernice Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [3], ktoré sa má uplatňovať pre všetky typy traktorov;
keďže aproximácia vnútroštátnych právnych predpisov o traktoroch vyžaduje, aby členské štáty navzájom uznávali skúšky vykonané každým z nich na základe spoločných požiadaviek,
PRIJALA TÚTO SMERNICU:
Článok 1
1. "Poľnohospodársky alebo lesný traktor" je akékoľvek motorové vozidlo vybavené kolesami alebo nekonečnými pásmi, ktoré má aspoň dve nápravy; jeho hlavnou funkciou je ťažná sila a je špeciálne navrhnuté na ťahanie, tlačenie, nosenie alebo pohon určitých nástrojov, strojov alebo prívesov určených na použitie v poľnohospodárstve alebo lesníctve. Môže byť vybavené na prepravu nákladu a cestujúcich.
2. Táto smernica platí len pre traktory definované v odseku 1, ktoré sú vybavené pneumatikami, majú dve nápravy a maximálnu konštrukčnú rýchlosť 6 až 25 kilometrov za hodinu.
Článok 2
Žiaden členský štát nesmie odmietnuť udeliť typové schválenie EHS alebo národné typové schválenie pre traktor z dôvodu, že dieselový motor, ktorý poháňa traktor, emituje znečisťujúce látky, pokiaľ traktor spĺňa požiadavky ustanovené v prílohách I, II, III, IV a VI.
Článok 3
Žiaden členský štát nesmie odmietnuť registráciu alebo zakázať predaj, uvedenie do prevádzky alebo používanie traktora z dôvodu, že dieselový motor, ktorý poháňa traktor, emituje znečisťujúce látky, pokiaľ traktor spĺňa požiadavky ustanovené v prílohách I, II, III, IV a VI.
Článok 4
Členský štát, ktorý udelil typové schválenie, prijme nevyhnutné opatrenia na zabezpečenie informovanosti o akejkoľvek úprave súčasti alebo vlastnosti, ktoré sú uvedené v bode 2.2 prílohy I. Príslušné orgány tohto štátu určia, či sa majú vykonať nové skúšky upraveného traktoru a vypracovať nová správa. V prípade, že takéto skúšky odhalia nesúlad s požiadavkami tejto smernice, úprava sa neschváli.
Článok 5
Zmeny a doplnky nevyhnutné na úpravu ustanovení príloh I až X k tejto smernici s cieľom zohľadniť technický pokrok sa prijmú v súlade s postupom ustanoveným v článku 13 smernice 74/150/EHS.
Článok 6
1. Členské štáty uvedú do platnosti opatrenia potrebné na dosiahnutie súladu s touto smernicou do 18 mesiacov od jej oznámenia a ihneď o tom budú informovať Komisiu.
2. Členské štáty zabezpečia, že znenie hlavných opatrení vnútroštátnych právnych predpisov, ktoré prijmú v oblasti, na ktorú sa vzťahuje táto smernica, sa oznámi Komisii.
Článok 7
Táto smernica je adresovaná členským štátom.
V Luxemburgu 28. júna 1977